โนมูระ พัฒนสิน คาดเศรษฐกิจไทยปี 63 ฟื้นแบบตัว"ยู"
ลุ้นจีดีพีปีหน้าโต 2.7 % ดัชนีหุ้น 1,734 จุด กำไรบริษัทจดทะเบียนขยายตัว 10.3 % ลุ้นข่าวดี 3 สถาบันปรับเรทติ้งประเทศไทย
18 ธ.ค. 2562

ลุ้นจีดีพีปีหน้าโต 2.7 % ดัชนีหุ้น 1,734 จุด กำไรบริษัทจดทะเบียนขยายตัว 10.3 % ลุ้นข่าวดี 3 สถาบันปรับเรทติ้งประเทศไทย
บริษัทหลักทรัพย์ (บล.)โนมูระ พัฒนสิน คาดว่าปี 2563 ภาพเศรษฐกิจไทยจะฟื้นตัวแบบตัวยู ( U-Shape)โดยประเมินว่าผลิตมวลรวมในประเทศ (จีดีพี) ไตรมาสแรกของปี 2563 จะเติบโตเพียง 2.3% และคาดว่าคณะกรรมการนโยบายการเงิน (กนง.)จะลดดอกเบี้ยอีก 0.25 %สู่ 1 % ในไตรมาสแรกปีหน้าเพื่อกระตุ้นเศรษฐกิจ
อย่างไรก็ดี โนมูระ พัฒนสิน คาดว่า เศรษฐกิจไทยจะฟื้นตัวในไตรมาส 2 /63 ที่ 3.1% และจากมาตรการภาครัฐฯที่จะเร่งตัวในช่วงครึ่งปีหลัง ทำให้จีดีพี ปี 2563 จะขยายตัวได้ 2.7 %
จากการฟื้นตัวของเศรษฐกิจไทยในปีหน้า ทำให้โนมูระ พัฒนสิน คาดว่ากำไรของบริษัทจดทะเบียนในตลาดหลักทรัพย์ปี 2563 จะขยายตัว 10.3 % จากปีนี้ และคาดการณ์ดัชนีหุ้นไทยปี 2563 อิงราคาปิดต่อกำไร (พี/อี เรโช) ที่ 16.75 เท่า หรือที่ระดับ 1,734 จุด
พร้อมระบุว่าตลาดหุ้นไทยมีโอกาสปรับตัวขึ้นตอบรับข่าวการถูกปรับขึ้นอันดับความน่าเชื่อถือ (เครดิตเรทติ้ง) โดย 3 บริษัทจัดอันดับชั้นนำของโลก ทั้งฟิทช์ เรทติ้ง มูดี้ส์ อินเวสเตอร์ และสแตนดาร์ดแอนด์พัวร์ส (เอสแอนด์พี) ซึ่งมีแนวโน้มจะเกิดขึ้นช่วง เม.ย.-ก.ค. 2563 และเมื่ออ้างสถิติในอดีตว่า การปรับอันดับเครดิตของไทยปี 2546 และปี 2547 ดัชนีหุ้นไทยจะแกว่งตัวบวก 16-14% ซึ่งอาจเป็นแรงหนุนกระแสเงินทุนเคลื่อนย้าย (ฟันด์โฟลว์) ขับเคลื่อนดัชนีได้ดีกว่าคาด
สำหรับกลยุทธ์การลงทุนในตลาดหุ้นไทยปี 2563 บล.โนมูระ พัฒนสิน แนะนำ" Overweight"หรือให้น้ำหนักลงทุน"มากกว่าตลาด" ในกลุ่มอิงวงจร เศรษฐกิจ(Cyclical) เนื่องจากได้ประโยชน์สัญญาณเศรษฐกิจโลกฟื้นตัว ได้แก่ กลุ่มพลังงาน ปิโตรเคมี ส่งออกชิ้นส่วนอิเล็กทรอนิกส์ (วงจรเทคโนโลยีพ้นจุดต่ำสุด +5G)
ขณะที่กลุ่มส่งออกอาหารและเกษตร จะได้รับประโยชน์จากแรงหนุนของความต้องการโลกที่ฟื้นตัวตามประชากรของประเทศตลาดเกิดใหม่เพิ่ม และสภาพอากาศผันผวน/ภาวะโรคระบาดกดดันกำลังการผลิต ส่วนกลุ่มสื่อสาร จะได้ประโยชน์จาก 5G กลุ่มท่องเที่ยว กลุ่มโรงพยาบาลฟื้นตัวรับ Global Wealth Effect และฐานต่ำกลุ่มธนาคาร Value Play และเศรษฐกิจไทยพ้นจุดต่ำสุด
สำหรับหุ้นรายตัวที่บล.โนมูระ พัฒนสิน แนะนำให้ลงทุน ประกอบด้วย ADVANC AOT BBL BDMS CPF PTT PTTGC SCC TVO WHA